**ประกาศสมาคมบริษัทหลักทรัพย์ไทย**

**เรื่อง ปัจจัยด้านคุณภาพในการประเมินผลการปฏิบัติงานของผู้แนะนำการลงทุนของบริษัทหลักทรัพย์ (ฉบับที่ 3)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

ตามที่ประกาศของตลาดหลักทรัพย์แห่งประเทศไทย ที่เกี่ยวกับการจ่ายค่าตอบแทนให้แก่ผู้ติดต่อกับผู้ลงทุน ผู้จัดการสาขา และหัวหน้าทีมการตลาดของสมาชิก ได้กำหนดให้บริษัทสมาชิกพิจารณาทบทวนผลการปฏิบัติงานของผู้ติดต่อกับผู้ลงทุนโดยใช้ปัจจัยคุณภาพประกอบการจ่ายค่าตอบแทน ซึ่งมีผลบังคับใช้ถึงวันที่ 31 ธันวาคม 2554 นั้น

เพื่อให้บริษัทสมาชิกได้ดำเนินการพิจารณาทบทวนผลการปฏิบัติงานของผู้แนะนำการลงทุนเป็นไปอย่างต่อเนื่อง สมาคมฯ ขอให้บริษัทสมาชิกใช้ประกาศสมาคมบริษัทหลักทรัพย์ไทย เรื่อง ปัจจัยด้านคุณภาพในการประเมินผลการปฏิบัติงานของ ผู้แนะนำการลงทุนของบริษัทหลักทรัพย์ (ฉบับที่ 3) แทนประกาศสมาคมบริษัทหลักทรัพย์ไทย เรื่อง ปัจจัยด้านคุณภาพในการประเมินผลการปฏิบัติงานของผู้ติดต่อกับผู้ลงทุนของบริษัทหลักทรัพย์ ลงวันที่ 9 สิงหาคม 2553 และประกาศสมาคมบริษัทหลักทรัพย์ไทย เรื่อง ปัจจัยด้านคุณภาพในการประเมินผลการปฏิบัติงานของผู้ติดต่อกับผู้ลงทุนของบริษัทหลักทรัพย์ (ฉบับที่ 2) ลงวันที่ 1 มีนาคม 2554 ให้บริษัทสมาชิกถือปฏิบัติ ตั้งแต่วันที่ 1 มกราคม 2555 โดยนอกเหนือจากการพิจารณามูลค่าการซื้อขายหลักทรัพย์แล้ว บริษัทหลักทรัพย์จะต้องใช้หลักเกณฑ์อย่างน้อยต่อไปนี้ ในการพิจารณาประเมินผลการปฏิบัติงานของผู้แนะนำการลงทุน ผู้จัดการสาขา และหัวหน้าทีมการตลาด

* 1. การปฏิบัติตามจรรยาบรรณในการประกอบวิชาชีพธุรกิจหลักทรัพย์
	2. การดำเนินการตามกระบวนการ KYC/CDD อย่างเหมาะสม
	3. การขอวงเงินสำหรับลูกค้าที่เหมาะสมเป็นไปตามแนวทางการปฏิบัติงานในการพิจารณากำหนดวงเงินซื้อขายหลักทรัพย์
	4. การปฏิบัติหน้าที่ตามเกณฑ์ที่สมาคมกำหนดเรื่อง แนวทางการปฏิบัติงานของผู้ติดต่อกับผู้ลงทุนของบริษัทหลักทรัพย์
	5. การบันทึกเทปคำแนะนำและการรับคำสั่งจากลูกค้า
	6. การปฏิบัติหน้าที่ตามเกณฑ์ของสำนักงาน ก.ล.ต. และตลาดหลักทรัพย์แห่งประเทศไทยที่เกี่ยวข้อง
	7. การมีส่วนร่วมในการวางแผน หรือดำเนินการเพื่อขยายฐานลูกค้า หรือการสร้างมูลค่าเพิ่มในทรัพย์สินของลูกค้า หรือการเพิ่มปริมาณธุรกรรมของบริษัท
	8. การพัฒนาตนเองโดยการเข้าอบรมสัมมนาในหัวข้อที่เกี่ยวข้องกับการปฏิบัติงาน หรือการศึกษาเพื่อให้ได้ใบอนุญาตวิชาชีพหลักทรัพย์เพิ่มเติม โดยบริษัทสมาชิกควรกำหนดให้ผู้แนะนำการลงทุนที่ปฏิบัติหน้าที่อยู่ในปัจจุบัน ต้องเข้ารับการอบรมสัมมนาในหลักสูตรที่เกี่ยวข้องกับการปฏิบัติงานอย่างน้อย 20 ชั่วโมง ต่อ 2 ปี
	9. การให้ความร่วมมือกับบริษัท สมาคมบริษัทหลักทรัพย์ไทย ตลาดหลักทรัพย์แห่งประเทศไทย และสำนักงาน ก.ล.ต. ในการกำกับดูแลและตรวจสอบ
	10. สถิติจำนวนเรื่องที่ได้รับร้องเรียนและประวัติการปฏิบัติตามหลักเกณฑ์ของสำนักงาน ก.ล.ต. ตลาดหลักทรัพย์แห่งประเทศไทย และสมาคมบริษัทหลักทรัพย์ไทย ตลอดจนความเห็นของลูกค้าที่มีต่อการให้บริการ
	11. การปฏิบัติตามกฎ ระเบียบที่บริษัทประกาศกำหนด รวมทั้งการมีความรับผิดชอบและวินัยในการปฏิบัติงาน

 ทั้งนี้ บริษัทสมาชิกควรกำหนดกระบวนการและวิธีการประเมินผลการปฏิบัติงานของผู้แนะนำการลงทุน ผู้จัดการสาขา และหัวหน้าทีมการตลาด ตามแนวทางข้างต้น รวมทั้งควรมีการตรวจสอบและกำหนดเกณฑ์ในการให้รางวัล (Reward) และการลงโทษ (Penalty) ที่เกี่ยวข้องอย่างเหมาะสมและชัดเจน